b'\n_START_ARTICLE_\nItil\n_START_PARAGRAPH_\nItil ali Atil, kar pomeni \xc2\xbbVelika reka\xc2\xab, je bil od sredine 8. stoletja do konca 10. stoletja prestolnica Hazarije. Itil je tudi tur\xc5\xa1ko ime reke Volge.\n_START_SECTION_\nZgodovina\n_START_PARAGRAPH_\nItil je stal v delti Volge v severozahodnem kotu Kaspijskega jezera. Glavno mesto Hazarije je postal po porazu Hazarov v drugi hazarski-arabski vojni. Arabski viri iz 9. stoletja ga imenujejo Hamlid\xc5\xbe, ime Itil pa se je pojavilo v 10. stoletju. _NEWLINE_Ko je bil Itil na vi\xc5\xa1ku mo\xc4\x8di, je bil glavno trgovsko sredi\xc5\xa1\xc4\x8de ob Volgi. Sestavljen je bil iz treh delov, ki jih je lo\xc4\x8devala Volga. V zahodnem delu mesta je bilo upravno sredi\xc5\xa1\xc4\x8de z dvorom in velikim voja\xc5\xa1kim garnizonom. Vzhodni del mesta je bil zgrajen kasneje kot trgovsko sredi\xc5\xa1\xc4\x8de. V tem delu mesta je bilo veliko javnih kopali\xc5\xa1\xc4\x8d in trgovin. Med zahodnim in vzhodnim delom mesta je bil otok, na katerem sta stali pala\xc4\x8di hazarskega kagana in bega. Otok je bil z drugima deloma mesta povezan s pontonskim mostom. Arabski viri trdijo, da se je polovica mesta imenovala Itil, druga polovica pa Hazaran. _NEWLINE_Itil je bil multietni\xc4\x8dno in versko raznoliko mesto, naseljeno z Judi, kristjani, muslimani, \xc5\xa1amanisti in pogani, med katerimi je bilo mnogo tujih trgovcev. Vsaka verska skupnost je imela svoja sveti\xc5\xa1\xc4\x8da in svoje sodnike, ki so razsojali v sporih znotraj posamezne skupnosti. Po dva sodnika so imeli kristjani, Judi in muslimani, sedmi sodnik pa je presojal v sporih med \xc5\xa1amanisti in drugimi pogani._NEWLINE_Leta 968 ali 969 je Itil opusto\xc5\xa1il kijevski knez Svjatoslav I. Ibn Havkal in al-Makdisi omenjata Itil po letu 969, kar pomeni, da so ga morda obnovili. Al Biruni je sredi 11. stoletja poro\xc4\x8dal, da je bil Itil ponovno v ru\xc5\xa1evinah, mesta Saksin, ki je bilo zgrajeno kasneje v bli\xc5\xbeini Itila, pa ni omenjal. Mo\xc5\xbeno je torej, da je bil sredi 11. stoletja poru\xc5\xa1en ravno ta novi Itil._NEWLINE_Arheolo\xc5\xa1ki ostanki Itila niso bili nikoli povsem potrjeni. Ena od hipotez pravi, da je mesto poplavilo Kaspijsko jezero. Dimitrij Vasiljev z Astrahanske dr\xc5\xbeavne univerze je leta 2003 kljub temu opravil vrsto izkopavanj na nahajali\xc5\xa1\xc4\x8du Samosdelskoje v bli\xc5\xbeini vasi Samosdelka v delti Volge. Vasiljev je arheolo\xc5\xa1ke najdbe pripisal hazarski, ogu\xc5\xa1ki in bolgarski kulturi, kar ga je pripeljalo do prepri\xc4\x8danja, da je odkril mesto Saksin. Njegova trditev \xc5\xa1e ni dokazana. Vasiljev je leta 2006 objavil svoje prepri\xc4\x8danje, da najni\xc5\xbeja arheolo\xc5\xa1ka plast najdi\xc5\xa1\xc4\x8da Samosdelka pripada mestu Itil. Leta 2008 je njegova skupina ruskih arheologov objavila, da je odkrila ru\xc5\xa1evine Itila.'